《夜合花 蔼人有看花之约，余乘风便已解维矣》
清代·周之琦

洛水明珠，巫峰仙佩，未如越网千丝。绿悭顾曲，输君暖玉偷携。

青缆解，画船移。怪津亭、折柬来迟。向虹桥去，箫吹夜月，谁唱新词。

西湖西子归时。长记缃裙染翰，罗帕题诗。吟香试茗，依然闷倚空卮。

红袖冷，翠眉低。甚好风、偏妒芳期。倩卢家燕，闲将此恨，说与教知。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。